ΚΑΝΟΝΙΣΜΟΣ (ΕΟΚ) αριθ. 2655/93 ΤΟΥ ΣΥΜΒΟΥΛΙΟΥ της 27ης Σεπτεμβρίου 1993 για κατάργηση με αναδρομική ισχύ των μέτρων αντιντάμπινγκ που εφαρμόζονται στις εισαγωγές στην Κοινότητα ρουλεμάν με κωνικούς κυλίνδρους, καταγωγής Ιαπωνίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως τα άρθρα 14 και 15,

την πρόταση της Επιτροπής και μετά από διαβουλεύσεις στα πλαίσια της συμβουλευτικής επιτροπής, όπως προβλέπεται από τον κανονισμό (ΕΟΚ) αριθ. 2423/88,

Εκτιμώντας ότι:

Α. Υπό εξέταση προϊόντα (1) Τα υπό εξέταση προϊόντα είναι ορισμένοι τύποι ρουλεμάν με κωνικούς κυλίνδρους, στα οποία περιλαμβάνονται και οι συναρμολογήσεις κώνων και κωνικών κυλίνδρων (που στο εξής καλούνται "TRB"), που υπάγονται στον κωδικό ΣΟ 8482 20 00.

Β. Διαδικασία (2) Το Μάιο του 1989, η Επιτροπή ανήγγειλε με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την έναρξη επανεξέτασης του κανονισμού (ΕΟΚ) αριθ. 1739/85 (3) για την επιβολή οριστικού δασμού αντιντάμπινγκ στις εισαγωγές TRB, καταγωγής Ιαπωνίας, και άρχισε έρευνα σύμφωνα με το άρθρο 14 του κανονισμού (ΕΟΚ) αριθ. 2423/88.

(3) Η έρευνα άρχισε αφού υποβλήθηκε καταγγελία, το Δεκέμβριο του 1988, από τη "Federation of European Bearing Manufacturer's Associations" (FEBMA) εξ ονόματος των παραγωγών που αντιπροσωπεύουν το μεγαλύτερο τμήμα της κοινοτικής παραγωγής TRB.

(4) Σύμφωνα με το άρθρο 15 παράγραφος 1 του κανονισμού (ΕΟΚ) αριθ. 2423/88, τα μέτρα που επέβαλε ο κανονισμός (ΕΟΚ) αριθ. 1739/85 έπρεπε κανονικά να λήξουν τον Ιούνιο του 1990. Ωστόσο, εφόσον δεν έχει ακόμη περατωθεί η έρευνα επανεξέτασης κατά την εποχή αυτή, τα μέτρα εξακολούθησαν να ισχύουν εν αναμονή του αποτελέσματος της επανεξέτασης, σύμφωνα με το άρθρο 15 παράγραφος 4 του κανονισμού (ΕΟΚ) αριθ. 2423/88, και η Επιτροπή δημοσίευσε ανακοίνωση σχετικά με αυτό (4).

Γ. Απόσυρση της αίτησης για επανεξέταση και περάτωση της έρευνας επανεξέτασης (5) Το Μάρτιο του 1993, η FEBMA απέσυρε την αίτησή της για επανεξέταση του κανονισμού.

(6) Επειδή η Επιτροπή δεν έχει κανένα λόγο να πιστεύει ότι η λήξη των μέτρων δεν είναι προς το συμφέρον της Κοινότητας, κρίνει ότι μπορεί να περατωθεί η επανεξέταση και, κατά συνέπεια, η διαδικασία αντιντάμπινγκ. Το Συμβούλιο συμφωνεί με τα ανωτέρω.

Δ. Λήξη των μέτρων (7) Ενόψει των ανωτέρω, τα μέτρα αντιντάμπινγκ λήγουν σύμφωνα με το άρθρο 15 παράγραφος 1 του κανονισμού (ΕΟΚ) αριθ. 2423/88.

(8) Αν δεν είχε κινηθεί η διαδικασία επανεξέτασης, τα μέτρα θα είχαν λήξει στις 28 Ιουνίου 1990. Η Επιτροπή θεωρεί σκόπιμο, σ' αυτήν την περίπτωση, να καταργηθούν τα μέτρα με αναδρομική ισχύ από αυτήν την ημερομηνία.

(9) Θα ισχύσει η σχετική νομοθεσία που αφορά την επιστροφή των τελωνειακών δασμών. Ως προς αυτό και σύμφωνα με το άρθρο 2 παράγραφος 2 του κανονισμού (ΕΟΚ) αριθ. 1430/79 (5), όπως τροποποιήθηκε από το άρθρο 1 παράγραφος 1 του κανονισμού (ΕΟΚ) αριθ. 3069/86 (6), η κανονική προθεσμία για την υποβολή των αιτήσεων επιστροφής των δασμών είναι τρία έτη.

(10) Παρόλο που δημοσιεύθηκε ανακοίνωση στην Επίσημη Εφημερίδα σχετικά με τη διατήρηση των δικαιωμάτων των εισαγωγέων όσον αφορά τους δασμούς αντιντάμπινγκ που έχουν καταβληθεί (7), αυτοί οι εισαγωγείς δεν μπορούσαν να γνωρίζουν ότι το Συμβούλιο θα καταργούσε οριστικά τα μέτρα με αναδρομική ισχύ από τις 29 Ιουνίου 1990. Είναι, επομένως, σκόπιμο να εξασφαλισθεί ότι οι εισαγωγείς θα έχουν μία εύλογη ευκαιρία να ζητήσουν την επιστροφή των δασμών που έχουν καταβάλει,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Καταργούνται, με ισχύ από τις 29 Ιουνίου 1990, οι δασμοί αντιντάμπινγκ που έχουν επιβληθεί με τον κανονισμό (ΕΟΚ) αριθ. 1739/85 στις εισαγωγές TRB, καταγωγής Ιαπωνίας, που υπάγονται στον κωδικό ΣΟ 8482 20 00.

Άρθρο 2

1. Εφαρμόζεται η σχετική νομοθεσία που ισχύει για την επιστροφή των τελωνειακών δασμών.

2. Για την εφαρμογή του άρθρου 2 παράγραφος 2 του κανονισμού (ΕΟΚ) αριθ. 1430/79, οι δασμοί αντιντάμπινγκ που έχουν εγγραφεί στους λογαριασμούς της αρχής που είναι αρμόδια για την είσπραξή τους μεταξύ της 29ης Ιουνίου 1990 και της 29ης Δεκεμβρίου 1990, θεωρούνται ότι έχουν εγγραφεί στους λογαριασμούς στις 29 Δεκεμβρίου 1990.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 29 Ιουνίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Σεπτεμβρίου 1993.

Για το Συμβούλιο

Ο Πρόεδρος

R. URBAIN

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 126 της 23. 5. 1989, σ. 2.

(3) ΕΕ αριθ. L 167 της 27. 6. 1985, σ. 3.

(4) ΕΕ αριθ. C 132 της 31. 5. 1990, σ. 5.

(5) ΕΕ αριθ. L 175 της 12. 7. 1979, σ. 1.

(6) ΕΕ αριθ. L 286 της 9. 10. 1986, σ. 1.

(7) ΕΕ αριθ. C 179 της 1. 7. 1993, σ. 5.